Prof. Ing. **Michal Škrabák**, DrSc. (\* 23. december 1911, Veľký Bysterec – † 30. november 1976, Bratislava) bol slovenský strojárenský inžinier, vedec v odbore konštrukcií strojov a zariadení chemického a celulózo-papierenského priemyslu a profesor.

Životopis
---------

Narodil sa vo Veľkom Bysterci, v súčasnosti časť Dolného Kubína. Po absolvovaní 3-ročnej učňovskej školy v rodisku študoval na priemyselnej škole strojníckej v Bratislave. Po maturite v roku 1936 sa rozhodol pre štúdium technických vied na Vysokej škole technickej v Brne, odbor strojného inžinierstva. Štúdium dokončil roku 1941 na SVŠT v Bratislave.

Po ukončení štúdia pracoval vo viacerých podnikoch strojárskeho a celulózo-papierenského priemyslu na Slovensku. Od roku 1952 pôsobil najprv ako externista na Strojníckej fakulte SVŠT, kde sa podieľal na vybudovaní nového študijného odboru „stavba strojov celulózo-papierenského priemyslu". Od roku 1955 až do svojej smrti bol vedúcim katedry chemických strojov a zariadení. V rokoch 1957 - 1959 bol prodekanom a v rokoch 1965 - 1969 dekanom SjF SVŠT.

9. júna 1975 obhájil svoju doktorskú prácu s názvom *Nové procesy a zariadenia na tvorbu vláknitých materiálov z vodných suspenzií medzi dvoma konvergentnými sitami*. 30. novembra za tragických okolností zakladateľ a dlhoročný vedúci katedry zomrel. Bol členom TAPPI (Technical Association of Pulp and Paper Industry) so sídlom v New Yorku.

Bol milovníkom a celoživotným podporovateľom rodnej Oravy. V rokoch 1972 - 1976 bol prvým podrichtárom *Obce Oravcov* v Bratislave.

Vedecký prínos
--------------

Zaoberal sa vývojom nových technológií v oblasti potravinárskeho a celulózo-papierenského priemyslu v Česko-Slovensku. Je autorom, vedúcim a členom kolektívov, ktorým bolo udelené 22 československých a 9 zahraničných patentov. Zaoberal sa vývojom strojov pre chemický a potravinársky priemysel. Na výrobu hrubších jednovrstvových a viacvrstvových vláknitých materiálov s kolektívom spolupracovníkov vyvinul a postavil nový typ vertikálneho stroja pomenovaného Multiform, s kolektívom spolupracovníkov vyvinul viacvretenové hyperboloidné šnekové čerpadlo, vysokotlakový laboratórny reaktor ROTAMAG s bezupchávkovým miešadlom a viacero ďalších zariadení pre celulózo-papierenský priemysel.

Publikácie (výber)
------------------

* SKRABAK, M. MECHANICS OF PROCESSES TAKING PLACE WHEN PRESSING WET, POROUS AND COMPRESSIBLE MEDIA. *Chemische Technik* [online]. 1974, 26(1), 28-29
* SKRABAK, M. TWIN SCREW HYPERBOLOID WORM PUMP. Maschinenbautechnik [online]. 1972, 21(7), 305
* SKRABAK, M. PROCESS OF SHEET FORMATION AND STRUCTURAL CHARACTER OF MULTI-PL, PAPERS, PAPERBOARDS AND FIBERBOARDS BETWEEN 2 VERTICALLY ARRAGED WIRES RUNNING CONVERGENTLY. *Zellstoff und papier* [online]. 1971, 20(12), 355
* SKRABAK, M. Mechanics of Pressing of Wet, Porous, and Compressible Media. *Verfahrenstechnik*. 1973, 7, 14-22

Dielo (knižné)
--------------

* Škrabák, M. *Dvojsitové formovanie vláknitého koberca*, ALFA Bratislava 1978.

Patenty (výber)
---------------

* SKRABAK, M. VAVRIK, E. KOLARIK, S. MAZAK, M. FORFARANDE OCH ANORDNING FOR SEPARATION AV KEMISKA LOSNINGAR VID MEMBRANFORFARANDEN. SE389031 (B) ― 1976-10-25, SE7410469 (L)
* SKRABAK, M. VAVRIK, E. KOLARIK, S. MAZAK, M. FORFARANDE OCH ANORDNING FOR DISPERGERING AV VETSKEFORMIGA FLERKOMPONENT SUSPENSIONER. SE7410277 (L) ― 1976-02-13
* SKRABAK, M. VAVRIK, E. JAKOBIK, I. MASCHINE ZUR ERZEUGUNG VON PAPIER, PAPPE UND FASERSTOFFPLATTEN SOWIE ZUR NASSBEHANDLUNG VON SUSPENSIONEN. SE345705 (B) ― 1972-06-05, DE1561682 (A1), FI48212 (B), FI48212 (C), SE345705 (B), CS151191 (B1)

Referencie
----------

1. ↑
2. ↑  *Slovenský biografický slovník V R – Š*. Martin : Matica slovenská, 1992. 560 s. ISBN 80-7090-216-7.
3. ↑  Galanda, M. a kol.: *Obec Oravcov v Bratislave. História a súčasnosť*, vydala Obec Oravcov v Bratislave, Bratislava 2017.
4. ↑  Dudáš, J. Janek, J. *Literárno–kultúrny cestopis Oravy*. – Dolný Kubín: Vydavateľstvo Petra Hubu, 2002.

Autoritné údaje: * SNK: 148526
* VIAF: 1247156565744823500001